
Családi életre nevelés az óvodában

A család kiemelten fontos szerepet tölt be a kisgyermekek életében, hiszen a spontán tanulás révén ösztönösen lemásolják azokat az apai, anyai, nagyszülői, testvéri viselkedéseket, viszonyulásokat, ami őket körülveszi. Ezek a minták felnőttkorban automatikusan, ösztönösen működnek. Sajnos nem minden embernek van lehetősége arra, hogy felnőttként egy önnevelés, önkorrekció során változtasson ezeken a berögzült modelleken.
A témám szakirodalmi megközelítése során bemutattam a család fogalmát, funkcióit, történetét, a családtípusokat és a családi életre nevelést. Dolgozatomban az óvodai családi életre nevelés kérdésköréhez kapcsolódó kutatómunkám eredményeit is elemeztem.
Megvizsgáltam az óvodai nevelési programokat, hogy megjelenik –e bennük a családi életre nevelés. Dolgozatomhoz kapcsolódó kutatómunkámban az óvodás korú gyermekek családi életre nevelésének fontosságát, annak mindennapos gyakorlatát és hatékonyabbá tételi lehetőségeit vizsgáltam óvodapedagógusok és a szülők szemszögéből.
A vizsgálati eredmények elemzése során kiderült, hogy egyaránt nagyon fontosnak tartják a családi életre nevelést mind a szülők, mind pedig a pedagógusok is.
Megdöbbentő azonban, hogy mennyire eltérő a szülők és a pedagógusok véleménye azzal kapcsolatban, hogy milyen a családokban a gyermeknevelés minősége. A szülők jó példának tartják magukat gyermekeik számára, azonban a pedagógusok a mindennapokban nem ezt tapasztalják.
Abban mindkét megkérdezett csoport egyet ért, hogy a rohanó világunkban nem jut elég idő a gyerekekre. Szerintük jobb családtámogatási rendszert kellene létrehozni a társadalomban, hogy ne a sok munka vegye el a szülők energiáját, idejét.
Véleményem szerint, amennyiben az óvodai nevelés során nagyobb hangsúlyt kapna a családi életre nevelés - kihasználva a játék jótékony hatását is – nagyobb sikereket lehetne elérni. Játékosan átélhetnék, elsajátíthatnák (életkornak megfelelő szerepjátékok, drámajátékok, mesék, énekek, mondókák, versek játszásával - tanulásával) a gyerekek a klasszikus családmodell felépítését, úgy, hogy ez természetessé váljon számukra, ezáltal ösztönözve őket arra, hogy milyen jó lesz apukának, anyukának lenni.



